*Likumprojekts*

**Tiesībaizsardzības nolūkos apstrādājamo fizisko personu datu likums**

**I nodaļa**

**Vispārīgie noteikumi**

**1. pants. Likumā lietotie termini**

Likumā ir lietoti šādi termini:

1) **apstrādātājs** – fiziska vai juridiska persona, valsts institūcija, atvasināta publiska persona vai tās institūcija, kura pārziņa uzdevumā atbilstoši normatīvajos aktos noteiktajam apstrādā personas datus;

2) **biometriskie dati** – personas dati pēc specifiskas tehniskas apstrādes, kuri attiecas uz fiziskas personas fiziskajām, fizioloģiskajām vai uzvedības pazīmēm, kas ļauj veikt vai apstiprina minētās fiziskās personas viennozīmīgu identifikāciju;

3) **datu subjekts** – identificēta vai identificējama fiziskā persona;

4) **ģenētiskie dati** – personas dati, kas attiecas uz fiziskas personas pārmantotajām vai iegūtajām ģenētiskajām pazīmēm, sniedz unikālu informāciju par minētās fiziskās personas fizioloģiju vai veselību un kas izriet jo īpaši no attiecīgās fiziskās personas bioloģiskā parauga analīzes;

5) **kartotēka** – jebkurš strukturēts personas datu kopums, kas ir pieejams saskaņā ar konkrētiem kritērijiem, neatkarīgi no tā, vai datu kopums ir centralizēts, decentralizēts vai izkliedēts;

6) **kompetentā iestāde** – valsts institūcija, atvasināta publiska persona vai tās institūcija, kuras kompetencē ir novērst, atklāt, izmeklēt noziedzīgus nodarījumus vai saukt pie atbildības par tiem, vai izpildīt kriminālsodus, tostarp pasargāt no draudiem sabiedriskajai drošībai un tos novērst; vai citas institūcijas, kas saskaņā ar normatīvajiem aktiem apstrādā personas datus šā likuma 2. pantā minētajos nolūkos;

7) **pārzinis** – juridiska persona, valsts institūcija, atvasināta publiska persona vai tās institūcija, kas viena vai kopīgi ar citām iestādēm nosaka personas datu apstrādes nolūkus un līdzekļus;

8) **kopīgi pārziņi** – divi vai vairāki pārziņi, kas kopīgi nosaka personas datu apstrādes nolūkus un līdzekļus;

9) **personas dati** – jebkura informācija, kas attiecas uz datu subjektu;

10) **personas datu aizsardzības pārkāpums** – drošības pārkāpums, kura rezultātā notiek nejauša vai nelikumīga nosūtīto, uzglabāto vai citādi apstrādāto personas datu iznīcināšana, nozaudēšana, pārveidošana, neatļauta izpaušana vai piekļuve tiem;

11) **personas datu apstrāde** – jebkura ar personas datiem vai personas datu kopām veikta darbība vai darbību kopums, neatkarīgi no personas datu apstrādes veida, piemēram, vākšana, reģistrācija, organizēšana, strukturēšana, glabāšana, pielāgošana vai pārveidošana, atgūšana, aplūkošana, izmantošana, izpaušana, nosūtot, izplatot vai citādi darot tos pieejamus, saskaņošana vai kombinēšana, ierobežošana, dzēšana vai iznīcināšana;

12) **personas datu apstrādes ierobežošana** – uzglabātu personas datu iezīmēšana ar mērķi ierobežot to apstrādi nākotnē;

13) **profilēšana** – jebkura veida automatizēta personas datu apstrāde, kas izpaužas kā personas datu izmantošana, lai izvērtētu konkrētas ar fizisku personu saistītas iezīmes, it īpaši analizētu vai prognozētu viņa sniegumu darbā, ekonomisko situāciju, veselību, personīgās vēlmes, intereses, uzticamību, uzvedību, atrašanās vietu vai pārvietošanos;

14) **pseidonimizācija** – personas datu apstrāde, ko veic tādā veidā, lai personas datus vairs nav iespējams saistīt ar konkrētu datu subjektu bez papildu informācijas izmantošanas ar noteikumu, ka šāda papildu informācija tiek turēta atsevišķi un tai piemēro tehniskus un organizatoriskus pasākumus, lai nodrošinātu, ka personas dati netiek saistīti ar datu subjektu;

15) **saņēmējs** – fiziska vai juridiska persona, valsts institūcija, atvasināta publiska persona vai tās institūcija, kurai izpauž personas datus, neatkarīgi no tā, vai ir trešā persona, vai nav. Valsts institūcija, atvasināta publiska persona vai tās institūcija, kura saņem personas datus saistībā ar konkrētu izmeklēšanu, nav uzskatāma par saņēmēju;

16) **starptautiska organizācija** – organizācija un tai pakārtotas struktūras, kas ir starptautisko publisko tiesību subjekti, vai jebkura cita struktūra, kas ir izveidota ar divu vai vairāk valstu nolīgumu vai uz tā pamata;

17) **trešā valsts** – valsts, kas nav Eiropas Savienības vai Eiropas Ekonomikas zonas dalībvalsts;

18) **veselības dati** – personas dati, kas saistīti ar fiziskas personas fizisko vai garīgo veselību, tostarp, veselības aprūpes pakalpojumu sniegšanu, un kas atspoguļo informāciju par tās veselības stāvokli.

**2. pants.** **Likuma mērķis**

Šā likuma mērķis ir aizsargāt fizisko personu pamattiesības, it īpaši tiesības uz privātās dzīves neaizskaramību attiecībā uz personas datu apstrādi, kad personas datus apstrādā kompetentās iestādes, lai sasniegtu kādu no šādiem tiesībaizsardzības nolūkiem:

1) novērstu, atklātu, izmeklētu noziedzīgus nodarījumus vai novērstu, atklātu un izskatītu administratīvos pārkāpumus;

2) piemērotu sodus par noziedzīgu nodarījumu vai administratīvo pārkāpumu;

3) izpildītu kriminālsodus, procesuālos piespiedu līdzekļus, vai administratīvos sodus;

4) nodrošinātu procesa par noziedzīgi iegūtu mantu, procesa par medicīniska rakstura piespiedu līdzekļiem, procesa par audzinoša rakstura piespiedu līdzekļiem un procesa par piespiedu ietekmēšanas līdzekļiem juridiskām personām, procesa lietas par spēkā esošu nolēmumu jaunu izskatīšanu, norisi un izpildi, kā arī uzraudzības procesu personām, kuras nosacīti atbrīvotas no kriminālatbildības;

5) pasargātu un novērstu draudus sabiedriskajai drošībai.

**3. pants. Likuma darbības joma un piemērošanas izņēmumi**

(1) Šo likumu piemēro personas datu apstrādei, ko veic kompetentā iestāde šā likuma 2. pantā minētos nolūkos, ja personas datus apstrādā pilnībā vai daļēji ar automatizētiem līdzekļiem vai bez automatizētiem līdzekļiem, ja apstrādājamie personas dati veido daļu no kartotēkas, vai ir paredzēti, lai veidotu daļu no kartotēkas.

(2) Šo likumu nepiemēro personas datu apstrādei, ko veic kompetentā iestāde citos – šā likuma 2. pantā neminētos – nolūkos. Šādai personas datu apstrādei tiek piemērota Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – datu regula), ciktāl datu regula attiecas uz šādu personas datu apstrādi.

(3) Šo likumu piemēro personas datu apstrādei, ko veic prokuratūra, pildot Prokuratūras likumā noteiktās personu un valsts tiesību, kā arī likumīgo interešu aizsardzības funkcijas.

**II nodaļa**

**Personas datu apstrādes vispārīgie principi**

**4. pants. Personas datu apstrādes principi**

(1) Personas datu apstrādes principi:

1) tiek apstrādāti likumīgi un godprātīgi;

2) tiek vākti konkrētos, skaidros un tiesiskos nolūkos un netiek apstrādāti ar minētajiem nolūkiem nesaderīgā veidā;

3) ir atbilstīgi, būtiski un nav pārmērīgi, ņemot vērā nolūkus, kādos tos apstrādā;

4) ir precīzi un aktuāli, kā arī tiek laikus laboti vai dzēsti, ja dati ir nepilnīgi vai neprecīzi saskaņā ar personas datu apstrādes nolūku;

5) tiek glabāti veidā, kas pieļauj datu subjektu identifikāciju ne ilgāk, kā tas ir nepieciešams tiem nolūkiem, kādos personas datus apstrādā;

6) tiek apstrādāti tā, lai tiktu nodrošināta atbilstīga personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstīgus tehniskos vai organizatoriskos pasākumus.

(2) Personas datu apstrādi sākotnēji neparedzētā nolūkā tas pats vai cits pārzinis var veikt, ja:

1) personas datu apstrāde tiek veikta šā likuma 2. pantā minētajos nolūkos, tā ir nepieciešama, paredzēta normatīvajā aktā un samērīga ar sākotnēji neparedzēto nolūku;

2) personas datu apstrāde ir uzskatāma par arhivēšanu sabiedrības interesēs, izmantošanu zinātniskiem, statistikas vai vēsturiskiem mērķiem šā likuma 2. pantā minētajos nolūkos un tiek nodrošinātas atbilstošas datu subjekta tiesības uz savu personas datu aizsardzību.

(3) Personas dati, kas iekļauti ilgstoši un pastāvīgi glabājamos dokumentos, tiek dzēsti (iznīcināti) tikai pēc datu iznīcināšanas akta saskaņošanas ar Latvijas Nacionālo arhīvu.

(4) Personas dati, kas iekļauti īslaicīgi (līdz 10 gadiem) glabājamos dokumentos, tiek dzēsti (iznīcināti) bez dokumentu (datu) iznīcināšanas akta saskaņošanas ar Latvijas Nacionālo arhīvu, ja ar Latvijas Nacionālo arhīvu ir saskaņoti un spēkā esoši īslaicīgo dokumentu (datu) glabāšanas termiņi.

(5) Pārzinis ir atbildīgs par personas datu apstrādes atbilstību šā panta pirmajā, otrajā, trešajā un ceturtajā daļā minētajām prasībām, un tam jāspēj šī atbilstība uzskatāmi parādīt.

**5. pants. Personas datu apstrādes likumīgums**

Personas datu apstrāde ir uzskatāma par likumīgu tikai tad un tiktāl, ciktāl šī apstrāde ir nepieciešama tā uzdevuma izpildei, ko kompetentā iestāde veic šā likuma 2. pantā minētajos nolūkos, un uzdevums ir noteikts ar kompetentās iestādes darbību regulējošu normatīvo aktu.

**6. pants. Personas datu nošķiršana un kvalitātes pārbaude**

(1) Pārzinis, apstrādājot personas datus, skaidri nošķir dažādu datu subjektu kategoriju personas datus, kā arī personas datus, kas balstīti uz faktiem un personiskiem vērtējumiem.

(2) Pārzinis nodrošina, ka personas dati, kas ir neprecīzi, nepilnīgi vai nav aktuāli, netiek nosūtīti vai nekļūst citādi pieejami. Kompetentā iestāde pirms personas datu nosūtīšanas pārbauda, vai personas dati ir precīzi, pilnīgi, ticami un aktuāli. Nosūtot personas datus kompetentajai iestādei, pārzinis pievieno nepieciešamo informāciju, kas ļauj izvērtēt personas datu precizitāti, pilnību, ticamību un aktualitāti.

(3) Ja ir nosūtīti nepareizi personas dati vai personas dati ir nosūtīti nelikumīgi, par to nekavējoties informē saņēmēju. Šādā gadījumā personas datus labo vai dzēš, vai ierobežo to izmantošanu saskaņā ar šā likuma 13. pantu.

**7. pants. Īpaši noteikti personas datu apstrādes nosacījumi**

(1) Kompetentā iestāde, ja tas ir noteikts normatīvajā aktā, nosūtot personas datus, informē saņēmēju par normatīvajos aktos, papildus tam, kas šajā likumā noteikts, noteiktajām personas datu apstrādes īpašām prasībām, kas kompetentajai iestādei ir jāievēro, kā arī par nepieciešamību saņēmējam šīs prasības ievērot.

(2) Kompetentā iestāde, kas nosūta personas datus, šā panta pirmajā daļā minētos nosacījumus nepiemēro saņēmējiem citās Eiropas Savienības dalībvalstīs, Eiropas Ekonomikas zonas dalībvalstīs vai aģentūrās, birojos un struktūrās, kas izveidoti, ievērojot Līguma par Eiropas Savienības darbību V sadaļas 4. un 5. nodaļu, izņemot tos nosacījumus, kas piemērojami līdzīgai personas datu nosūtīšanai dalībvalstī, kurā atrodas kompetentā iestāde.

**8. pants. Īpašu kategoriju personas datu apstrāde**

Personas datus, kas atklāj rases vai etnisko piederību, politiskos uzskatus, reliģisko vai filozofisko pārliecību vai dalību arodbiedrībās, kā arī ģenētisko un biometrisko datu apstrāde, lai veiktu fiziskas personas viennozīmīgu identifikāciju, vai tādu datu apstrāde, kas attiecas uz veselību vai fiziskas personas dzimumdzīvi vai seksuālo orientāciju, ir atļauts apstrādāt tikai tad, ja tas ir noteikts likumā, vai ja tas ir absolūti nepieciešams, uz apstrādi attiecas atbilstošas garantijas uz datu subjekta tiesībām un ir iestājies vismaz viens no šādiem nosacījumiem:

1) personas datu apstrāde nepieciešama, lai aizsargātu būtiskas datu subjekta vai citas fiziskas personas intereses;

2) personas datu apstrāde attiecas uz personas datiem, kurus datu subjekts pats ir publiskojis.

**9. pants. Automatizēta individuālu lēmumu pieņemšana**

(1) Kompetentai iestādei ir aizliegts pieņemt tādus lēmumus, kas balstīti tikai uz automātisku apstrādi, tostarp uz profilēšanu, ja tie rada nelabvēlīgas tiesiskas sekas datu subjektam vai būtiski viņu ietekmē, izņemot gadījumus, ja šādu lēmumu pieņemšana ir paredzēta normatīvajā aktā, kurā ietvertas atbilstošas datu subjekta tiesību garantijas.

(2) Profilēšana, kas diskriminē fiziskās personas, pamatojoties uz šā likuma 8. pantā minētajiem īpašu kategoriju personas datiem, ir aizliegta.

**III nodaļa**

**Datu subjekta tiesību vispārīgie noteikumi**

**10. pants. Datu subjekta tiesību īstenošanas kārtība**

(1) Pārzinis informāciju par datu subjekta tiesībām sniedz kodolīgā, saprotamā un viegli pieejamā veidā, izmantojot skaidru un vienkāršu valodu.

(2) Datu subjektam ir tiesības iesniegt pārzinim pieprasījumu saistībā ar savu personas datu apstrādi un bez nepamatotas kavēšanās, bet ne vēlāk kā mēneša laikā no pieprasījuma saņemšanas dienas, saņemt no pārziņa atbildi, kurā norādīts par turpmāko rīcību, kas tiks veikta saistībā ar pieprasījumu. Ja datu subjekts nav norādījis citādi un tas ir tehniski iespējams, pārzinis atbildi sniedz tādā pašā veidā, kādā iesniegts pieprasījums.

(3) Pārzinis nodrošina, ka datu subjekts šajā likumā noteiktās datu subjekta tiesības var īstenot bez maksas. Ja datu subjekta pieprasījumi ir acīmredzami nepamatoti vai pārmērīgi, jo īpaši to regulāras atkārtošanās dēļ, pārzinis var:

1) pieprasīt saprātīgu maksu, ņemot vērā administratīvās izmaksas, kas saistītas ar informācijas vai saziņas nodrošināšanu, vai pieprasītās darbības veikšanu;

2) atteikties izpildīt pieprasījumā ietverto lūgumu.

(4) Ja pārzinim ir pamatotas šaubas par tās fiziskās personas identitāti, kura iesniedz pieprasījumu, pārzinis var prasīt, lai tiktu sniegta papildu informācija, kas nepieciešama datu subjekta identitātes noskaidrošanai.

(5) Datu subjektam ir tiesības iesniegt sūdzību uzraudzības iestādē (turpmāk – Datu valsts inspekcija), kā arī vērsties tiesā pret pārzini vai apstrādātāju, vai pārsūdzēt tiesā Datu valsts inspekcijas lēmumus Fizisko personu datu apstrādes likumā noteiktajā kārtībā.

**11. pants. Datu subjekta informēšana**

(1) Pārzinis datu subjektam dara pieejamu vismaz šādu informāciju:

1) pārziņa nosaukums un kontaktinformācija;

2) datu aizsardzības speciālista kontaktinformācija;

3) paredzētais personas datu apstrādes nolūks;

4) tiesības iesniegt sūdzību Datu valsts inspekcijā un Datu valsts inspekcijas kontaktinformācija;

5) par tiesībām pieprasīt pārzinim piekļuvi datu subjekta personas datiem, tos labot vai dzēst un ierobežot datu subjekta personas datu apstrādi.

(2) Ja to nosaka normatīvie akti, datu subjekta tiesību vai tiesisko interešu aizsardzībai, pārzinis datu subjektam sniedz šādu informāciju:

1) personas datu apstrādes tiesiskais pamats;

2) personas datu glabāšanas termiņš vai, ja tas nav iespējams, kritēriji, kas izmantoti termiņa noteikšanai;

3) personas datu saņēmēju kategorijas, tostarp trešajās valstīs vai starptautiskajās organizācijās.

(3) Šā panta otro daļu nepiemēro, ja likumā, kas regulē konkrēto personas datu apstrādi, ir paredzēta personas datu apstrāde, neinformējot datu subjektu.

**12. pants. Datu subjekta piekļuves tiesības**

(1) Datu subjektam ir tiesības saprātīgā laikposmā, bet ne vēlāk kā mēneša laikā, saņemt no pārziņa informāciju, vai tiek apstrādāti viņa personas dati, kā arī piekļūt šādai informācijai:

1) personas datu apstrādes nolūks un tiesiskais pamats;

2) apstrādāto personas datu kategorijas;

3) personas datu saņēmēji vai saņēmēju kategorijas, kam personas dati ir izpausti;

4) personas datu glabāšanas termiņš vai, ja tas nav iespējams, kritēriji, kas izmantoti termiņa noteikšanai;

5) informācija par tiesībām pieprasīt pārzinim datu subjekta personas datu labošanu vai dzēšanu, vai apstrādes ierobežošanu;

6) informācija par tiesībām iesniegt sūdzību Datu valsts inspekcijā un Datu valsts inspekcijas kontaktinformācijai;

7) paziņojums par apstrādātajiem personas datiem un visa pieejamā informācija par to izcelsmi.

(2) Šā panta pirmo daļu nepiemēro, ja likumā, kas regulē konkrēto personas datu apstrādi, ir paredzēta cita datu subjekta piekļuves tiesību īstenošanas kārtība.

(3) Šā panta otrajā daļā minētajā gadījumā pārzinis bez nepamatotas kavēšanās, bet ne vēlāk kā mēneša laikā rakstveidā informē datu subjektu par atteikumu vai ierobežojumiem piekļūt personas datiem un par atteikuma vai ierobežojuma iemesliem. Šādu informāciju var nesniegt, ja likumā, kas regulē konkrēto personas datu apstrādi, ir paredzēts neinformēt datu subjektu par atteikumu vai ierobežojumiem piekļūt personas datiem un par atteikuma vai ierobežojuma iemesliem. Pārzinis informē datu subjektu par tiesībām iesniegt sūdzību Datu valsts inspekcijā vai vērsties tiesā.

(4) Pārzinis nodrošina iespēju Datu valsts inspekcijai pēc tās pieprasījuma iepazīties ar lēmumu, kas pieņemts, pamatojoties uz šā panta trešo daļu, un informāciju, kas ir lēmuma pieņemšanas pamatā.

**13. pants. Tiesības uz personas datu labošanu, dzēšanu vai personas datu apstrādes ierobežošanu**

(1) Datu subjektam ir tiesības prasīt, lai pārzinis bez nepamatotas kavēšanās, bet ne vēlāk kā mēneša laikā no pieprasījuma saņemšanas dienas, papildina vai izlabo viņa personas datus, kas ir neprecīzi vai nepilnīgi.

(2) Datu subjektam ir tiesības prasīt, lai pārzinis bez nepamatotas kavēšanās, bet ne vēlāk kā mēneša laikā no pieprasījuma saņemšanas dienas dzēš viņa personas datus, ja personas datu apstrādē ir pārkāptas šā likuma 4., 5. vai 8. pantā minētās prasības.

(3) Pārzinis nedzēš personas datus, bet ierobežo to apstrādi, šādos gadījumos:

1) datu subjekts apstrīd personas datu precizitāti un nevar noteikt, vai dati ir precīzi vai neprecīzi;

2) personas datus ir nepieciešams saglabāt kā pierādījumus.

(4) Ja personas datu apstrāde ir ierobežota, ievērojot šā panta trešās daļas 1. punktu, pārzinis informē datu subjektu pirms personas datu apstrādes ierobežojuma atcelšanas.

(5) Pārzinis datu subjektu rakstiski neinformē par atteikumu labot personas datus, tos dzēst vai ierobežot apstrādi un par atteikuma iemesliem, ja likumā, kas regulē konkrēto personas datu apstrādi, ir paredzēta personas datu apstrāde, neinformējot datu subjektu.

(6) Ja neprecīzie personas dati saņemti no kompetentās iestādes, pārzinis informē attiecīgo kompetento iestādi par personas datu labošanu.

(7) Ja pārzinis labo, dzēš vai ierobežo personas datu apstrādi, pārzinis par to paziņo saņēmējiem un saņēmēji attiecīgos personas datus labo, dzēš vai ierobežo personas datu apstrādi.

**14. pants. Datu subjekta tiesību īstenošana ar Datu valsts inspekcijas starpniecību**

(1) Šā likuma 11. panta trešajā daļā, 12. panta otrajā un trešajā daļā un 13. panta piektajā daļā minētajos gadījumos datu subjektam ir tiesības Datu valsts inspekcijā iesniegt pieprasījumu par savu personas datu apstrādi vai par savu personas datu apstrādes pārbaudi.

(2) Ja datu subjekts šā panta pirmajā daļā minēto pieprasījumu ir iesniedzis pārzinim, pārzinis septiņu darbdienu laikā pārsūta pieprasījumu Datu valsts inspekcijai, informējot par to datu subjektu.

(3) Pēc nepieciešamo pārbaužu veikšanas Datu valsts inspekcija informē datu subjektu vismaz par to, ka Datu valsts inspekcija ir veikusi visas nepieciešamās pārbaudes, kā arī informē datu subjektu par viņa tiesībām pārsūdzēt Datu valsts inspekcijas rīcību tiesā.

**IV nodaļa**

**Pārzinis, apstrādātājs un datu aizsardzības speciālists**

**15. pants. Pārziņa pienākumi**

(1) Ņemot vērā personas datu apstrādes raksturu, apmēru, kontekstu un nolūku, kā arī dažādus ar personas datu apstrādi saistītus riskus attiecībā uz datu subjekta tiesībām, pārzinis īsteno atbilstīgus tehniskos un organizatoriskos pasākumus, tostarp pseidonimizāciju, loģiskās un fiziskās aizsardzības līdzekļus, lai nodrošinātu, ka personas datu apstrāde notiek saskaņā ar šajā likumā noteiktajām prasībām, it īpaši atbilst personas datu apstrādes principiem.

(2) Pārzinim ir pienākums regulāri pārskatīt un atjaunināt tehniskos un organizatoriskos pasākumus.

(3) Pārziņa darbinieki un citas pārziņa pakļautībā esošās personas apstrādā personas datus tikai atbilstoši pārziņa norādījumiem, ja vien personas datu apstrādi neparedz normatīvie akti.

(4) Ja normatīvajos aktos nav noteikts citādi, kopīgie pārziņi rakstveidā vienojas par pienākumiem, ko tie veic, lai izpildītu šajā likumā noteiktās prasības.

(5) Kopīgie pārziņi nosaka datu subjekta kontaktpunktu, nosakot kurš no kopīgajiem pārziņiem var darboties kā vienotais kontaktpunkts, lai datu subjekts īstenotu savas tiesības.

**16. pants. Apstrādātājs un tam uzticētās darbības**

(1) Pārzinis personas datu apstrādi var uzticēt apstrādātājam, kas sniedz pietiekamas garantijas, ka tiks īstenoti atbilstīgi tehniskie un organizatoriskie pasākumi, kā arī nodrošināta datu subjekta tiesību aizsardzība.

(2) Pārzinis apstrādātājam uztic personas datu apstrādi, noslēdzot rakstveida vienošanos, norādot informāciju par apstrādājamiem personas datiem, personas datu apstrādes ilgumu, raksturu un nolūku, personas datu un datu subjektu kategorijas, pārziņa pienākumus un tiesības, nosacījumus cita apstrādātāja piesaistīšanai, kā arī ietver noteikumus, kuri nodrošina, ka apstrādātājs:

1) rīkojas tikai saskaņā ar pārziņa norādījumiem;

2) nodrošina, ka personas, kuras ir pilnvarotas apstrādāt personas datus, ir apņēmušās ievērot konfidencialitāti;

3) izmantojot attiecīgus līdzekļus, palīdz pārzinim nodrošināt atbilstību šā likuma prasībām;

4) pēc personas datu apstrādes pakalpojuma pabeigšanas, pēc pārziņa izvēles dzēš vai nodod visus ar attiecīgo apstrādi saistītos personas datus. Apstrādātājs nedzēš personas datus, ja normatīvajos aktos noteikta to glabāšana;

5) sniedz pārzinim visu informāciju, kas nepieciešama, lai uzskatāmi parādītu, ka apstrādātājs ievēro šajā pantā noteiktos pienākumus.

(3) Apstrādātājs, tā darbinieki un citas apstrādātāja pakļautībā esošās personas apstrādā personas datus tikai atbilstoši pārziņa norādījumiem, ja vien personas datu apstrādi neparedz normatīvie akti. Ja apstrādātājs, pārkāpjot šajā likumā noteikto, nosaka personas datu apstrādes nolūkus un līdzekļus, viņu uzskata par pārzini attiecībā uz konkrēto personas datu apstrādi.

(4) Apstrādātājam ir atļauts piesaistīt citu apstrādātāju tikai ar pārziņa rakstveida piekrišanu. Ja piekrišanā norādīts, ka apstrādātājs var piesaistīt citu apstrādātāju, neminot kādu konkrēti, pirms cita apstrādātāja piesaistīšanas vai nomaiņas, apstrādātājs informē par to pārzini. Pārzinim ir tiesības iebilst pret apstrādātāja piesaisti vai nomaiņu pirms cita apstrādātāja piesaistes vai nomaiņas.

(5) Ja apstrādātāju nosaka normatīvajā aktā un tajā nav ietverta šā panta otrajā daļā minētā informācija un noteikumi, pārzinis ar apstrādātāju par tiem rakstveidā vienojas.

**17. pants. Informācijas izpaušanas aizliegums**

Pārziņa vai apstrādātāja darbiniekiem un citām to pakļautībā esošajām personām ir aizliegts izpaust informāciju (izņemot publiski pieejamo informāciju), ko tie ieguvuši saistībā ar personas datu apstrādi. Šis aizliegums ir spēkā arī pēc dienesta vai darba tiesisko vai citu līgumā noteikto attiecību izbeigšanās.

**18. pants. Apstrādes darbību reģistrēšana**

(1) Pārzinis apkopo un uztur šādu informāciju par personas datu apstrādes darbībām, par kurām viņš ir atbildīgs:

1) pārziņa vai visu kopīgo pārziņu nosaukums un kontaktinformācija;

2) datu aizsardzības speciālista vārds, uzvārds (juridiskai personai – nosaukums un reģistrācijas numurs) un kontaktinformācija;

3) personas datu apstrādes nolūki;

4) personas datu apstrādes tiesiskais pamats;

5) to saņēmēju kategorijas, kuriem personas dati ir izpausti vai kuriem tos izpaudīs, tostarp saņēmēji trešajās valstīs vai starptautiskās organizācijās;

6) datu subjektu kategorijas un kategoriju apraksts, tostarp kategorijas, kurās ietilpst personas datu sūtījumi uz trešo valsti vai starptautiskai organizācijai;

7) informācija par profilēšanu, ja to izmanto;

8) termiņi dažādu kategoriju personas datu dzēšanai, ja iespējams;

9) tehniskie un organizatoriskie pasākumi, kas nodrošina personas datu aizsardzību.

(2) Apstrādātājs izveido un uztur reģistru par visām pārziņa vārdā veiktajām personas datu apstrādes darbībām, ietverot tajā vismaz šādu informāciju:

1) apstrādātāja vai apstrādātāju, kā arī tā pārziņa vārds, uzvārds (juridiskai personai – nosaukums un reģistrācijas numurs) un kontaktinformācija, kura vārdā apstrādātājs darbojas;

2) datu aizsardzības speciālista vārds, uzvārds un kontaktinformācija;

3) katra pārziņa vārdā veiktās personas datu apstrādes kategorijas;

4) informācija par personas datu nosūtīšanu uz trešo valsti vai starptautisku organizāciju;

5) tehniskie un organizatoriskie pasākumi, kas nodrošina personas datu aizsardzību;

6) tehnisko un organizatorisko pasākumu, kas nodrošina tādu drošības līmeni, kas ir atbilstīgs riskam, personas datu aizsardzību, vispārējs apraksts, ja iespējams.

(3) Šā panta pirmajā un otrajā daļā minēto informāciju pēc pieprasījuma bez maksas sniedz Datu valsts inspekcijai.

**19. pants. Auditācijas pierakstu veikšana**

(1) Pārzinis nodrošina auditācijas pierakstu veikšanu vismaz par šādām darbībām automatizētās apstrādes sistēmās: vākšana, aplūkošana, pārveidošana, izpaušana, tostarp nosūtīšana, kombinēšana un dzēšana. Pierakstos par aplūkošanu un izpaušanu nodrošina iespēju noteikt šādu darbību pamatojumu, datumu un laiku, un, ciktāl iespējams, tās personas identificēšanu, kura aplūkoja vai izpauda personas datus, kā arī šādu personas datu saņēmēju identitāti.

(2) Auditācijas pierakstus izmanto, lai pārbaudītu personas datu apstrādes likumīgumu, veiktu pašuzraudzību, nodrošinātu personas datu integritāti un drošību, kriminālprocesa, administratīvo pārkāpumu procesa, resoriskās pārbaudes un operatīvo darbību pasākumu un kriminālsodu, administratīvo sodu, audzinoša rakstura piespiedu līdzekļu, medicīniska rakstura piespiedu līdzekļu, procesuālo piespiedu līdzekļu un nosacīti no kriminālatbildības atbrīvoto personu uzraudzības procesa vajadzībām.

(3) Pārzinis un apstrādātājs šī panta pirmajā daļā minētos auditācijas pierakstus pēc pieprasījuma bez maksas dara pieejamu Datu valsts inspekcijai.

**20. pants. Sadarbība ar Datu valsts inspekciju**

Pārzinis un apstrādātājs sadarbojas ar Datu valsts inspekciju tās uzdevumu izpildē, tostarp pēc Datu valsts inspekcijas pieprasījuma sniedz tai uzdevumu izpildei nepieciešamo informāciju, lai pārliecinātos par personas datu apstrādes atbilstību šajā likumā noteiktajām prasībām.

**21. pants. Novērtējums par ietekmi uz datu aizsardzību**

(1) Ja personas datu apstrādes veids, jo īpaši, izmantojot jaunās tehnoloģijas un ņemot vērā apstrādes raksturu, apmēru, kontekstu un nolūkus, varētu radīt riskus fizisko personu tiesībām un brīvībām, pārzinis pirms personas datu apstrādes novērtē, kā plānotās apstrādes darbības ietekmēs personas datu aizsardzību.

(2) Šā panta pirmajā daļā minētajā novērtējumā ietver vismaz plānoto personas datu apstrādes darbību vispārīgu aprakstu, risku novērtējumu datu subjektu tiesībām un brīvībām, pasākumus, kas paredzēti minēto risku novēršanai, garantijas, drošības pasākumus un mehānismus, ar kuriem nodrošina personas datu aizsardzību un uzskatāmi parāda, ka ir ievērots šis likums, ņemot vērā datu subjektu un citu attiecīgo personu tiesības un leģitīmās intereses.

**22. pants. Datu valsts inspekcijas viedokļa pieprasīšana par personas datu apstrādi**

(1) Pārzinis vai apstrādātājs pirms to personas datu apstrādes, ko ietvers informācijas sistēmā, apspriežas ar Datu valsts inspekciju vienā no šādiem gadījumiem:

1) novērtējumā par ietekmi uz datu aizsardzību ir konstatēts, ka personas datu apstrāde var radīt augstu risku, ja pārzinis neveiks pasākumus riska samazināšanai;

2) personas datu apstrādes veids, jo īpaši, izmantojot jaunās tehnoloģijas, mehānismus vai procedūras, ir saistīts ar augstu risku datu subjektu tiesībām un brīvībām.

(2) Datu valsts inspekcija sešu nedēļu laikā pēc iepriekšējas apspriešanās pieprasījuma saņemšanas sniedz viedokli par konstatēto novērtējumā par ietekmi uz datu aizsardzību. Ņemot vērā paredzētās apstrādes sarežģītību, termiņu var pagarināt par vienu mēnesi, par to attiecīgi informējot pārzini vai apstrādātāju.

(3) Datu valsts inspekcija var izveidot to personas datu apstrādes darbību sarakstu, par kurām veic iepriekšēju apspriešanos, ievērojot šā panta pirmo daļu.

**23. pants. Personas datu aizsardzības pārkāpuma paziņošana Datu valsts inspekcijai**

(1) Ja noticis personas datu aizsardzības pārkāpums, pārzinis nekavējoties, bet ne vēlāk kā 72 stundu laikā pēc tam, kad pārkāpums tam kļuvis zināms, par to paziņo Datu valsts inspekcijai. Ja pārzinis nav ievērojis norādīto termiņu, viņš, paziņojot par datu aizsardzības pārkāpumu, informē Datu valsts inspekciju arī par termiņa nokavējuma iemesliem.

(2) Apstrādātājs, tiklīdz tam ir kļuvis zināms personas datu aizsardzības pārkāpums, nekavējoties par to ziņo pārzinim.

(3) Šā panta pirmajā daļā minētajā paziņojumā ietver vismaz šādu informāciju:

1) personas datu aizsardzības pārkāpuma raksturs, tostarp attiecīgo datu subjektu kategorijas un aptuveno datu subjektu kategoriju skaits, un attiecīgo personas datu ierakstu kategorijas un to aptuvenais skaits;

2) datu aizsardzības speciālista vārds, uzvārds un kontaktinformācija vai norāda citu kontaktpersonu, kas var sniegt papildu informāciju;

3) personas datu aizsardzības pārkāpuma iespējamās sekas;

4) pasākumi, ko pārzinis ir veicis, lai novērstu personas datu aizsardzības pārkāpumu, tostarp attiecīgā gadījumā – pasākumi, lai mazinātu pārkāpuma iespējamās nelabvēlīgās sekas.

(4) Ja šā panta trešajā daļā minēto informāciju nav iespējams sniegt vienlaikus ar paziņojumu par personas datu aizsardzības pārkāpumu, to sniedz atsevišķi, tiklīdz tā ir pieejama.

(5) Par personas datu aizsardzības pārkāpumu Datu valsts inspekcijai var neziņot, ja tas nerada riskus fizisko personu tiesībām un brīvībām.

(6) Pārzinis dokumentē visus personas datu aizsardzības pārkāpumus, norādot apstākļus, kas saistīti ar personas datu aizsardzības pārkāpumu, tā sekas un veiktos pasākumus pārkāpuma novēršanai. Minēto informāciju pārzinis sniedz Datu valsts inspekcijai, saņemot tās pieprasījumu.

(7) Ja par personas datu aizsardzības pārkāpumu ir jāziņo Datu valsts inspekcijai un tas ietver personas datus, ko ir nosūtījis citas Eiropas Savienības dalībvalsts pārzinis vai kas ir nosūtīti citas Eiropas Savienības dalībvalsts pārzinim, šā panta trešajā daļā minēto informāciju pārzinis bez nepamatotas kavēšanās paziņo šīs Eiropas Savienības dalībvalsts pārzinim.

**24. pants. Paziņošana datu subjektam par personas datu aizsardzības pārkāpumu**

(1) Ja datu aizsardzības pārkāpums varētu radīt augstu risku fizisko personu tiesībām un brīvībām, pārzinis nekavējoties pēc tam, kad pārkāpums tam kļuvis zināms, paziņo datu subjektam par personas datu aizsardzības pārkāpumu. Paziņojumā datu subjektam norāda personas datu aizsardzības pārkāpuma raksturu un ietver vismaz šā likuma 23. panta trešās daļas 2., 3. un 4. punktā minēto informāciju un veiktos pasākumus datu aizsardzības pārkāpuma novēršanai.

(2) Paziņojumu par personas datu aizsardzības pārkāpumu datu subjektam var nesniegt, ja ir izpildīts viens no šādiem nosacījumiem:

1) pārzinis ir īstenojis atbilstīgus tehniskus un organizatoriskus aizsardzības pasākumus, un minētie pasākumi ir piemēroti personas datiem, ko skāris personas datu aizsardzības pārkāpums, jo īpaši tādi pasākumi, kas personas datus padara nesaprotamus personām, kurām nav pilnvaru piekļūt datiem;

2) pārzinis ir veicis pasākumus, kas nodrošina, ka tiek novērsta šā panta pirmajā daļā minētā augstā riska iestāšanās attiecībā uz datu subjekta tiesībām un brīvībām;

3) datu subjekta informēšana prasītu nesamērīgi lielas pūles. Šādā gadījumā datu subjekta informēšanai izmanto publisku saziņu vai līdzīgu vienlīdz efektīvu pasākumu.

(3) Neatkarīgi no šā panta otrajā daļā minētajiem nosacījumiem un ja pārzinis jau nav paziņojis datu subjektam par personas datu aizsardzības pārkāpumu, Datu valsts inspekcija var pieprasīt pārzinim paziņot datu subjektam par personas datu aizsardzības pārkāpumu.

(4) Paziņošanu par personas datu aizsardzības pārkāpumu datu subjektam var atlikt, ierobežot vai paziņojumu var nesniegt, ja likumā, kas regulē konkrēto personas datu apstrādi, ir paredzēta personas datu apstrāde, neinformējot datu subjektu.

**25. pants. Datu aizsardzības speciālista iecelšana**

(1) Pārzinis, izņemot tiesu un prokuratūru, tām pildot tiesas funkciju, ieceļ datu aizsardzības speciālistu.

(2) Var iecelt vienu datu aizsardzības speciālistu vairākām iestādēm, ņemot vērā to organizatorisko uzbūvi un lielumu.

(3) Pārzinis par datu aizsardzības speciālista iecelšanu paziņo Datu valsts inspekcijai, kā arī publicē savā tīmekļvietnē datu aizsardzības speciālista vārdu, uzvārdu un kontaktinformāciju.

**26. pants. Datu aizsardzības speciālista statuss un uzdevumi**

(1) Pārzinis datu aizsardzības speciālistu pienācīgi un laikus iesaista visos jautājumos saistībā ar personas datu aizsardzību.

(2) Datu aizsardzības speciālistam ir šādi uzdevumi:

1) informēt un konsultēt pārzini un tā nodarbinātās personas, kuras veic personas datu apstrādi, par viņu pienākumiem saskaņā ar šo likumu un citiem normatīvajiem aktiem par personas datu aizsardzību;

2) uzraudzīt pārziņa izstrādāto iekšējo normatīvo aktu atbilstību šim likumam un citiem normatīvajiem aktiem par personas datu aizsardzību, tostarp pienākumu sadali, apstrādes darbībās iesaistīto nodarbināto personu informēšanu un apmācību, kā arī veikt citus ar personas datu aizsardzību saistītus uzraudzības pasākumus;

3) pēc pieprasījuma sniegt padomu attiecībā uz novērtējumu par personas datu apstrādi un pārraudzīt tā īstenošanu;

4) sadarboties ar Datu valsts inspekciju;

5) būt par Datu valsts inspekcijas kontaktpersonu visos jautājumos, kas saistīti ar personas datu apstrādi un aizsardzību;

6) citi pārziņa noteikti uzdevumi.

(3) Pārzinis sniedz atbalstu datu aizsardzības speciālistam viņam noteikto uzdevumu izpildē, nodrošinot nepieciešamos resursus un piekļuvi personas datiem un apstrādes darbībām, kā arī nodrošina iespēju datu aizsardzības speciālistam pilnveidot savas zināšanas personas datu apstrādes jomā.

(4) Attiecībā uz datu aizsardzības speciālista kompetenci, kvalifikāciju, iecelšanu un izslēgšanu no datu aizsardzības speciālistu saraksta ir piemērojamas datu regulā un Fizisko personu datu apstrādes likumā ietvertās normas par datu aizsardzības speciālistiem.

**V nodaļa**

**Personas datu nosūtīšana uz trešajām valstīm vai starptautiskām organizācijām**

**27. pants. Personas datu nosūtīšanas vispārīgie principi**

(1) Personas datus uz trešo valsti vai starptautisku organizāciju nosūta tikai tādā gadījumā, ja tiek ievēroti visi šādi nosacījumi:

1) nosūtīšana ir nepieciešama šā likuma 2. pantā minētajos nolūkos;

2) personas dati tiek nosūtīti tādam pārzinim trešajā valstī vai starptautiskā organizācijā, kuras kompetencē ir personas datu apstrāde šā likuma 2. pantā minētajos nolūkos;

3) Eiropas Savienības vai Eiropas Ekonomikas zonas dalībvalsts, kas ir darījusi pieejamus vai nosūtījusi personas datus, saskaņā ar savas valsts tiesībām ir devusi iepriekšēju atļauju nosūtīšanai;

4) Eiropas Komisija ir pieņēmusi lēmumu par personas datu aizsardzības līmeņa pietiekamību attiecīgajā trešajā valstī vai starptautiskajā organizācijā vai, ja šāds lēmums nav pieņemts – tiek ievērotas šā likuma 28. vai 29. pantā norādītās prasības;

5) personas dati tiek nosūtīti tālāk uz kādu citu trešo valsti vai starptautisku organizāciju un sākotnējo nosūtīšanu veikusī kompetentā iestāde vai kāda cita tās pašas Eiropas Savienības dalībvalsts kompetentā iestāde dod atļauju tālākai nosūtīšanai pēc tam, kad tā ir pienācīgi ņēmusi vērā visus būtiskos faktorus, tostarp noziedzīgā nodarījuma vai administratīvā pārkāpuma smagumu, mērķi, kādam personas dati sākotnēji tika nosūtīti, un personas datu aizsardzības līmeni trešajā valstī vai starptautiskajā organizācijā, uz kuru personas dati tiek nosūtīti.

(2) Personas datus var nosūtīt uz trešo valsti vai starptautisku organizāciju, nepiemērojot šā panta pirmās daļas 3. punktu, ja nav iespējams iegūt attiecīgās valsts piekrišanu personas datu nosūtīšanai, un personas datu nosūtīšana ir nepieciešama, lai novērstu tiešus un nopietnus draudus kādas Eiropas Savienības dalībvalsts, Eiropas Ekonomikas zonas vai trešās valsts sabiedriskajai drošībai vai kādas Eiropas Savienības dalībvalsts būtiskām interesēm. Šādā gadījumā tiek nekavējoties informēta tās valsts iestāde, kas atbildīga par piekrišanas došanu.

(3) Visus šā likuma V nodaļas noteikumus piemēro tā, lai nodrošinātu, ka nemazinās ar šo likumu nodrošinātais fizisko personu aizsardzības līmenis.

**28. pants. Personas datu nosūtīšana, kurai piemērojamas atbilstošas garantijas**

(1) Ja Eiropas Komisija nav pieņēmusi lēmumu par personas datu aizsardzības līmeņa pietiekamību, pārzinis var nosūtīt personas datus uz trešo valsti vai starptautisko organizāciju, ja tiek ievērots kāds no šādiem nosacījumiem:

1) pārzinim saistošā tiesību aktā vai līgumā ir paredzētas atbilstošas personas datu aizsardzības garantijas;

2) pārzinis ir izvērtējis visus apstākļus saistībā ar personas datu nosūtīšanu, secinot, ka pastāv atbilstošas personas datu aizsardzības garantijas.

(2) Ja personas datus nosūta, pamatojoties uz šā panta pirmās daļas 2. punktu, pārzinim ir pienākums:

1) dokumentēt šādu personas datu nosūtīšanu, norādot vismaz nosūtītos personas datus, nosūtīšanas pamatojumu, nosūtīšanas datumu un laiku, kā arī informāciju par kompetento iestādi, kura saņem personas datus. Pārzinis sniedz dokumentāciju Datu valsts inspekcijai pēc tās pieprasījuma;

2) informēt Datu valsts inspekciju par nosūtīto personas datu kategorijām.

(3) Ja tas nepārkāpj starptautiskos līgumus vai citus normatīvos aktus, kompetentās iestādes, neievērojot šā panta pirmās daļas 2. punktā minēto, var nosūtīt personas datus tādiem saņēmējiem, kas trešajās valstīs veic komercdarbību, ja tiek ievēroti visi šādi nosacījumi:

1) personas datu nosūtīšana ir absolūti nepieciešama kāda kompetentās iestādes uzdevuma veikšanai saskaņā ar likumu;

2) datu subjekta tiesības nav svarīgākas par sabiedrības interesēm, kuru dēļ konkrētajā gadījumā ir nepieciešams nosūtīt personas datus;

3) personas datu nosūtīšana iestādei, kuras kompetencē ir datu apstrāde šā likuma 2. pantā minētajos nolūkos trešajā valstī, ir neefektīva vai nepiemērota, jo īpaši tādēļ, ka nosūtīšana nav paveicama laikus;

4) iestāde, kuras kompetencē ir datu apstrāde šā likuma 2. pantā minētajos nolūkos trešajā valstī, tiek informēta bez nepamatotas kavēšanās, ja vien tas nav neefektīvi vai nepiemēroti;

5) kompetentā iestāde informē saņēmēju par to, kādam konkrētam nolūkam vai nolūkiem tā drīkst apstrādāt personas datus, ja šāda datu apstrāde ir nepieciešama;

6) tiek ievērotas citas šajā likumā noteiktās prasības.

(4) Šā panta trešajā daļā norādītajā gadījumā kompetentā iestāde, kura nosūta personas datus, dokumentē personas datu nosūtīšanu, norādot vismaz nosūtītos personas datus, nosūtīšanas pamatojumu, nosūtīšanas datumu un laiku, informāciju par kompetento iestādi, kura saņem personas datus, kā arī informē Datu valsts inspekciju par personas datu nosūtīšanu.

**29. pants. Personas datu nosūtīšana īpašās situācijās**

(1) Ja Eiropas Komisija nav pieņēmusi lēmumu par personas datu aizsardzības līmeņa pietiekamību vai nav nodrošinātas atbilstošas personas datu aizsardzības garantijas, personas datus uz trešo valsti vai starptautisku organizāciju var nosūtīt, ja nosūtīšana ir nepieciešama kādam no šādiem nolūkiem:

1) lai aizsargātu datu subjekta vai citas personas būtiskas intereses;

2) lai aizsargātu leģitīmas datu subjekta intereses gadījumā, ja nosūtīšana ir paredzēta normatīvajā aktā;

3) lai novērstu tiešus un nopietnus draudus kādas Eiropas Savienības dalībvalsts, Eiropas Ekonomikas zonas dalībvalsts vai trešās valsts sabiedriskajai drošībai;

4) atsevišķā gadījumā šā likuma 2. pantā minētajos nolūkos;

5) atsevišķā gadījumā, lai celtu, īstenotu vai aizstāvētu likumīgas prasības saistībā ar šā likuma 2. pantā minētajiem nolūkiem.

(2) Personas datus, pamatojoties uz šā panta pirmās daļas 4. un 5. punktā norādīto nolūku, nenosūta uz trešo valsti vai starptautisko organizāciju, ja attiecīgā datu subjekta tiesības ir svarīgākas par sabiedrības interesēm.

(3) Pārzinim ir pienākums dokumentēt personas datu nosūtīšanu, norādot vismaz nosūtītos personas datus, nosūtīšanas pamatojumu, nosūtīšanas datumu un laiku, kā arī informāciju par kompetento iestādi, kura saņem personas datus. Pārzinis sniedz dokumentāciju Datu valsts inspekcijai pēc tās pieprasījuma.

**VI nodaļa**

**Uzraudzības iestāde**

**30. pants. Uzraudzības iestāde un uzraudzības ierobežojumi**

(1) Personas datu apstrādes un šā likuma piemērošanas uzraudzību veic Datu valsts inspekcija. Datu valsts inspekcijas kompetenci, uzdevumus un statusu nosaka Fizisko personu datu apstrādes likums, ja vien šajā likumā nav noteikts citādi.

(2) Datu valsts inspekcijas kompetencē nav uzraudzīt personas datu apstrādes darbības, ko veic tiesa un prokuratūra, pildot tiesas funkciju, kā arī personas datu apstrādes darbības, kuras kompetentā iestāde veic operatīvās darbības ietvaros.

**Pārejas noteikums**

Izņēmuma gadījumos, kas saistīti ar nesamērīgi lielām pūlēm, līdz 2016. gada 6. maijam izveidoto automatizēto sistēmu atbilstību šā likuma 19. panta pirmajai daļai pārzinis var nodrošināt līdz 2023. gada 6. maijam.

**Informatīva atsauce uz Eiropas Savienības direktīvu**

Likumā iekļautas tiesību normas, kas izriet no Eiropas Parlamenta un Padomes 2016. gada 27. aprīļa Direktīvas (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI.

Tieslietu ministrs Jānis Bordāns

Iesniedzējs:

tieslietu ministrs Jānis Bordāns